作者:李嶠
標題:晚秋喜雨
內容:積陽躔首夏，隆旱屆徂秋。炎威振皇服，歊景暴神州。氣滌朝川朗，光澄夕照浮。草木委林甸，禾黍悴原疇。國懼流金眚，人深懸磬憂。紫宸兢履薄，丹扆念推溝。望肅壇場祀，冤申囹圄囚。禦車遷玉殿，薦菲撤瓊羞。濟窘邦儲發，蠲窮井賦優。服閑雲驥屏，冗術土龍修。睿感通三極，天誠貫六幽。夏祈良未擬，商禱詎為儔。穴蟻禎符應，山蛇毒影收。騰雲八際滿，飛雨四溟周。聚靄籠仙闕，連霏繞畫樓。旱陂仍積水，涸沼更通流。晚穗萎還結，寒苗瘁複抽。九農歡歲阜，萬宇慶時休。野洽如坻詠，途喧擊壤謳。幸聞東李道，欣奉北場遊。